כמדי שנה, אפל משחררת את מערכת ההפעלה החדשה למכשירי ה-iPhone וה-iPad. השנה חשפה החברה את iOS 12 עם שיפורים בביצועי המכשירים ועדכונים משמעותיים נוספים שאמורים לסייע לכם להשתמש במכשירים שלכם בצורה חכמה יותר. מערכת ההפעלה בגירסתה הסופית צפויה להשתחרר במהלך חודש ספטמבר, אך לטובת אלו שלא יכולים לחכות, אפל שיחררה את הבטא הציבורית (Public Beta) של iOS 12, כך שגם אתם תוכלו להתנסות בגירסה החדשה, לפני שהיא משוחררת לציבור הרחב בהמשך.
אנחנו לא יכולים להדגיש זאת מספיק: גבו את המכשיר שלכם באמצעות iCloud ו/או iTunes לפני שאתם מעדכנים את המכשיר שלכם. כדי להשתתף ולהוריד את הבטא הציבורית, עליכם להרשם קודם כל בחינם דרך דף התוכנית באמצעות ה-Apple ID שלכם. לאחר מכן תצטרכו להסכים לתנאי התוכנית ויופיע בפניכם מדריך לבטא. בתחתית החלון יופיע כפתור Enroll Your iOS Device. בחלון הבא בחרו ב-Download profile ובחרו בסוג המכשיר שלכם, והתקינו את פרופיל הבטא.
לאחר שהמכשיר יבצע איתחול, תוכלו להתקין את הבטא בקלות כאילו הייתה גירסה רגילה. לחצו על Settings, עברו ל-General, בחרו ב-Software Update ולחצו על Download and Install, ולאחר שהגירסה תרד למכשיר שלכם, לחצו על Install Now. לאחר תהליך ההתקנה, אתם רשמית בתוך הבטא של iOS 12.
מאז ההכרזה שלה בתחילת יוני, אפל איפשרה למפתחים בלבד להתקין את גרסת iOS 12, אך בשנים האחרונות מאפשרת החברה גם לציבור הרחב להתקין את הבטא הציבורית. זוהי גרסה מעט יותר יציבה לאחר תיקוני באגים ראשוניים. עם זאת, שימו לב: מאוד לא מומלץ להתקין את הבטא על גבי המכשיר הראשי שלכם. זוהי בטא, וככזו היא מלאה בבאגים, בעיות ותקלות נוספות שעשויות לגרוע מחווית השימוש שלכם במכשיר, ואפילו לפגוע במידע שעל גביו. על כן, קחו זאת בחשבון.
כמו כן, שימו לב כי לא כל הפיצ’רים שהוכרזו באירוע יהיו זמינים עבורכם כבר עכשיו. נכון לעכשיו אפליקציות ARKit 2 טרם הגיעו לאפסטור, ולכן תוכלו להשתמש רק באפליקציית המדידות המגניבה של אפל. הקיצורים של Siri טרם עובדים וגם שיחות פייסטיים קבוצתיות לא יעבדו לכם אם אין לכם חברים נוספים עם iOS 12.
מה מחכה ב-iOS 12?
הגירסה החדשה שמה דגש על ביצועי המכשיר, ואפל טוענת שאפליקציות יפתחו במהירות משופרת של עד 40%, המקלדת תופיע מהר הרבה יותר וביצועי המכשיר ירגישו חלקים מתמיד. כמו כן, האפליקציות המובנות כמו החדשות, מניות, תזכורות קוליות ועוד עודכנו. בנוסף, אפל הציגה אפליקציית מדידות באמצעות ARKit, כך שתוכלו לזרוק את המטר הישן שלכם, ולהשתמש באייפון ובאייפד כדי למדוד חפצים ושטחים.
אחד הדברים החשובים ביותר שאפל הציגה, הוא ההתמקדות בכלים להבנת הרגלי שימוש במכשירים של אפל. בכך, אפל עדכנה את “נא לא להפריע” כדי שתסבלו קצת פחות מהתראות. אפל השיקה תמיכה בהתראות כקבוצה, כך שלא תוצפו בעשרות התראות מאותן אפליקציות, ואפילו כלי שליטה על זמן שימוש באפליקציות ובמכשיר.
וכמובן, אפל החליטה להשיק את ה-Memoji. אם האנימוג’ים לא היו מספיק מיותרים עבורכם, כעת תוכלו ליצור אנימוג’י בדמותכם ולשלוח אותו לחברים.
המכשירים הנתמכים ב-iOS 12 ובבטא הציבורית הם כל המכשירים ש-iOS 11 תמכה בהם, כלומר, iPhone 5s ומעלה, iPad mini 2 ו-iPad Air ומעלה, ואפילו האייפוד טאץ׳ (דור 6).